סרחיו אסקודרו

סרחיו אֶסְקוּדֶרוֹ פאלומו (בספרדית: Sergio Escudero Palomo; נולד ב-2 בספטמבר 1989) הוא כדורגלן ספרדי המשחק בעמדת המגן השמאלי בדפורטיבו לה קורוניה. הוא ערך למעלה מ-200 הופעות בלה ליגה עבור חטאפה, סביליה, גרנדה וואיאדוליד, וזכה בליגה האירופית פעמיים עם סביליה. מחוץ לספרד, הייתה לו תקופה בבונדסליגה הגרמנית עם שאלקה, איתה זכה בגביע הגרמני ב-2011.

 קריירת מועדונים 
 מורסיה 
אסקודרו נולד בוואיאדוליד, והצטרף לריאל מורסיה בשנת 2007 לאחר תקופה של שש שנים במחלקת הנוער של ריאל ואיאדוליד המקומית. הוא בילה את העונה הראשונה שלו כבוגר עם קבוצת המילואים. ב-13 ביוני 2009, ערך את הופעת הבכורה שלו בקבוצה הראשונה, כששיחק את 90 הדקות במלואן בניצחון ביתי 2–1 נגד סאלאמנקה.

אסקודרו הועלה באופן סופי לסגל הראשון לעונת 2009/2010, והיה השחקן ששיחק את מספר הדקות הגבוה ביותר (2,250 דקות) כאשר מורסיה בסופו של דבר ירדה ליגה לאחר שסיימה במקום ה-20. בסוף מרץ 2010, אסקודרו קיבל התעניינות מריאל מדריד, אך דבר לא יצא מזה.

 שאלקה 04 
בקיץ 2010, אסקודרו בן ה-20 חתם בשאלקה 04 בגרמניה, לצד בני ארצו חוסה מנואל חוראדו וראול גונזלס, תמורת סכום לא ידוע. הוא ערך את הופעת הבכורה שלו בבונדסליגה ב-26 בפברואר 2011, כששיחק 68 דקות בתיקו ביתי 1–1 מול נירנברג. הוא סיים את העונה הראשונה שלו כזוכה בגביע הגרמני, כשהוא נכנס כמחליף להאנס סרפיי ממש לפני ההפסקה בניצחון 5–0 על דיסבורג בגמר ב-21 במאי.

 חטאפה 
אסקודרו הושאל לחטאפה בסוף ינואר 2013, כדי להחליף את מאנה הפצוע. הופעתו הבכורה שלו בלה ליגה התקיימה ב-2 בפברואר, כאשר הוא פתח בהרכב בניצחון ביתי 3–1 על דפורטיבו לה קורוניה.

אסקודרו הצטרף לחטאפה באופן קבוע ב-11 ביולי 2013, כשהסכים לחוזה לחמש שנים. הוא כבש שני שערים בעונתו המלאה הראשונה, נגד ברצלונה (הפסד ביתי 2–5) וסביליה (1–0, גם בבית), כאשר האחרון כמעט והבטיח לקבוצתו להישאר בליגה הבכירה לעוד שנה.

 סביליה 
ב-3 ביולי 2015, עבר אסקודרו לסביליה לאחר שהסכים לחוזה לארבע שנים. הוא כבש את השער הראשון שלו עבור האנדלוסיים ב-29 בנובמבר, השער היחיד במשחק הליגה נגד ולנסיה באצטדיון רמון סאנצ'ס פיחואן.

אסקודרו שיחק כמחליף לבנואה טרמולינוס בשנה הראשונה שלו, אך עדיין הצליח לשחק 28 משחקים בכל המסגרות, כולל את 90 הדקות במלואן בגמר הליגה האירופית נגד ליברפול בבזל (ניצחון 3–1).

בפברואר 2017, האריך אסקודרו את חוזהו עד 2021. בעונת 2019/2020 המיקום שלו בהרכב הפותח נגזל על ידי סרחיו רגילון שהגיע למועדון בהשאלה. הוא סיים את הקמפיין כזוכה בליגה האירופית שוב, אך לא שיחק בגמר נגד אינטר מילאנו.

 בשנים האחרונות 
ב-31 באוגוסט 2021, אסקודרו, שהיה שחקן חופשי חתם על חוזה לשנה אחת עם גרנדה, ששיחקה בלה ליגה. ב-13 ביולי 2022, לאחר ירידתה לליגה השנייה, אסקודרו בן ה-32 חזר לריאל ואיאדוליד לאחר 18 שנים בחוזה לשנתיים.

ב-18 ביולי 2024, אסקודרו הסכים לחוזה לשנתיים עם דפורטיבו לה קורוניה, שזה עתה עלתה לליגה השנייה.

 קריירה בינלאומית 
בנובמבר 2016, אסקודרו קיבל את הזימון הראשון שלו לנבחרת הבוגרת של ספרד למשחקים נגד מקדוניה ואנגליה.

 תארים 
 שאלקה 
 הגביע הגרמני: 2011

 סביליה 
 הליגה האירופית (2): 2015/2016, 2019/2020

 קישורים חיצוניים 

 הערות שוליים 

קטגוריה:כדורגלנים ספרדים
קטגוריה:מגני כדורגל ספרדים
קטגוריה:כדורגלני ריאל מורסיה
קטגוריה:כדורגלני שאלקה 04
קטגוריה:כדורגלני חטאפה
קטגוריה:כדורגלני סביליה
קטגוריה:כדורגלני גרנדה
קטגוריה:כדורגלני ריאל ואיאדוליד
קטגוריה:כדורגלני דפורטיבו לה קורוניה
קטגוריה:ספורטאים ספרדים בגרמניה
קטגוריה:ספרדים שנולדו ב-1989